Toshkentda yapon yozuvchisining O‘zbekiston haqidagi kitobi taqdim etildi

28-mart kuni O‘zbekiston Badiiy Akademiyasi Ikuo Xirayama Xalqaro madaniyat karvonsaroyida taniqli yapon yozuvchisi Yasusi Inouening “G‘arb o‘lkasi haqidagi xotiralar” kitobi taqdimoti bo‘lib o‘tdi. Bu haqda UzReport xabar berdi.

Mazkur kitob taqdimotida Yaponiyaning O‘zbekistondagi Elchisi Kato Fumixiko va akademik Edvard Rtveladze, O‘zbekistonda yashab turgan yaponiyaliklar hamda boshqa elchixona vakillari qatnashdilar.
Aytish joizki, Yasusi Inouening tarix haqidagi romanlari Yaponiyada sevib o‘qiladi. U yozgan asarlarning umumiy miqdori 29 tomdan iborat bo‘lib, har bir jild 800 betdan tashkil topgan. Uning “Furinkadzan”, “Buddaning ming g‘ori”, “Loulanlar”, hamda “Ko‘k bo‘ri”, “Rossiya haqidagi tushlar” kabi asarlari o‘ziga xos shoironaligi, boy tasavvuri bilan Yaponiya, Xitoy, Mongoliya va Markaziy Osiyoning uzoq o‘tmishini ko‘z oldingizga keltiradi.
Xususan, taqdim qilingan kitob 1965—1968-yillarda O‘rta Osiyodagi vaziyat haqida yozilgan bo‘lib, ikkita qismdan iborat. Asarning “G‘arb o‘lkasi haqidagi birinchi xotiralar” qismida Panjikent, Toshkent, Buxoro, Samarqand, Dushanbe va Ashxobod shaharlarining ko‘chalari va tarixiy obidalari haqida yozuvchi xotiralari bayon etilgan, ikkinchi qismida esa, Farg‘ona vodiysi, Amudaryo etagi, Tyan-Shan mamlakati haqidagi sayohat xotiralari mohirona tasvirlagan.
Ushbu kitob tarjimon Mariya Kobijayeva tomonidan yapon tilidan rus tiliga o‘girilgan. O‘zbekiston Fanlar Akademiyasi akademigi Edvard Rtveladze tomonidan yozilgan so‘zboshi va sharhlar kitobning maqsad va vazifalarini ochib bera olgan.